- Quan es menciona el nom d'un medicament o d'un principi actiu en un material dubtem si l'hem de tractar com a material publicitari o informatiu.
Segons la finalitat per a la qual es distribueix aquest material.
Si la intenció és augmentar el coneixement sobre determinats temes científics, es consideraria informació.
En canvi, quan el propòsit és la venda, la prescripció, la dispensació o el consum del medicament, es considera publicitat.
- Es vol distribuir un article recentment publicat on es fa referència a la combinació de dos principis actius com a tractament d'una malaltia concreta.
Aquesta combinació no està autoritzada per tractar aquesta malaltia.
Els resultats d'aquest estudi poden ser molt interessants per als professionals sanitaris.
Es consideraria material d'interès científic i s'hauria de difondre desvinculat de qualsevol aspecte publicitari.
- Es pretén posar en marxa una aplicació adreçada a pacients amb diabetis que, mitjançant imatges, els permetria calcular les calories i els nutrients de cada àpat, a més de tenir un registre que els facilitaria el control de la seva malaltia.
El laboratori en compraria unes quantes subscripcions i el personal d'infermeria les distribuiria a les persones que pateixen diabetis quan acudissin a l'hospital.
Sempre que l'aplicació serveixi per millorar la salut d'aquests pacients, i també sigui útil per promoure estils de vida saludable.
La responsabilitat de lliurar la informació sobre l'accés a l'aplicació és sempre del professional amb capacitat per prescriure o dispensar el medicament, encara que si és necessari, ho pot delegar en altres professionals sanitaris.
- Seria adequat distribuir un qüestionari d'autoavaluació per detectar indicis d'una patologia?
Els laboratoris farmacèutics han d'evitar actuacions que suggereixin que un símptoma inespecífic pot ser indici d'una malaltia amb conseqüències per a la salut.
No obstant això, si el metge o la metgessa considera que la informació que n'obtingui pot ajudar-lo en el diagnòstic, podria proporcionar aquest material als seus pacients.
- El patrocini d'una beca, també s'ha de comunicar?
Les beques són aportacions econòmiques i, per tant, són una de les formes de patrocini i també es consideren promoció de medicaments.
En aquest cas no compta la importància o rellevància de la beca.
No obstant això, només poden ser objecte de subvenció les activitats o projectes de caràcter exclusivament científic o professional i que s'adrecin a persones facultades per prescriure o dispensar medicaments.
- Seria possible que un laboratori farmacèutic col·laborés en el patrocini d'un curs en línia adreçat al personal d'infermeria?
Cal tenir present que els continguts tècnics i científics de qualsevol activitat formativa (cursos, congressos, jornades científiques o altres accions similars) adreçada al col·lectiu d'infermeria s'ha d'ajustar a les tasques que tenen autoritzades.
- S'ha sol·licitat a un laboratori farmacèutic el pagament d'una formació a un professional sanitari per ampliar els seus coneixements sobre com dirigir i impulsar projectes empresarials; a més a més, aquest professional desenvolupa activitats de gestió i d'assessorament jurídic en el centre on treballa.
Seria correcta la subvenció d'aquesta activitat?
Les activitats formatives patrocinades per un laboratori han de tenir caràcter científic i/o professional, relacionades directament amb la pràctica mèdica.
Tot i que aquesta formació pot ser molt útil, no està directament relacionada amb la professió mèdica.
- S'ha de comunicar un curs que tracta d'una patologia però no s'hi menciona cap medicament concret?
En el curs no apareixerà ni el nom ni el logotip dels medicaments implicats.
La publicitat de medicaments inclou, entre altres coses, el patrocini de cursos d'índole científica encara que el contingut no estigui directament relacionat amb medicaments concrets.
- Es vol enviar un anunci per correu electrònic que inclouria una imatge publicitària d'un medicament i el contingut mínim.
Es tractaria d'un suport vàlid?
En un suport vàlid, la proporció de textos científics ha de ser superior a la publicitat.
En aquest cas el contingut del correu electrònic és majoritàriament promocional i l'objectiu principal és promoure la venda, la prescripció o la dispensació d'un medicament.
És per això que es considera material publicitari.
- Es pot publicar a la pàgina web del laboratori un medicament que encara no està comercialitzat amb la indicació "Próximo lanzamiento"?
Un medicament no pot ser objecte de publicitat fins que no ha obtingut l'autorització corresponent i se n'ha comunicat la comercialització.
Per tant, no es poden incloure en un lloc web medicaments pendents de comercialitzar.
- Els majoristes es consideren professionals sanitaris?
Els professionals sanitaris als quals es pot distribuir materials promocionals de medicaments de prescripció són els següents:
- professionals sanitaris facultats per prescriure o dispensar medicaments,
- personal d'infermeria, d'acord amb les condicions que estableix el Reial Decret 1302/2018.
Les entitats que distribueixen medicaments no es consideren professionals sanitaris.